Brand verwoes 45 plakkershutte in Kaapstad | Netwerk24
Deur Roshé Taka 18 Augustus 2019 17:46
Die brandweer op die toneel van die brand wat Saterdagaand in 'n informele nedersetting in Joe Slovo Park in Milnerton uitgebreek het.Foto: Verskaf
Die Kaapstadse munisipaliteit het Sondagoggend oog begin help om die gebrande oorblyfsels te verwyder.Foto: Verskaf
Meer as honderd mense is dakloos gelaat nadat 'n verwoestende brand Saterdag in 'n informele nedersetting in Joe Slovo Park in Milnerton, Kaapstad uitgebreek het.
Jermaine Carelse, woordvoerder van die brand- en nooddienste, sê die brand het omstreeks 21:00 ontstaan op die hoek van Hem- en Nomyayi-rylaan in Joe Slovo Park.
'n Beampte in die eerste brandweerwa op die toneel het nog hulp ingeroep toe hy sien hoeveel strukture aan die brand is.
Inwoners het Sondagoggend vroeg al begin om die rommel van die 45 hutte wat in die brand verwoes is, op te ruim en te red wat te redde is.Foto: Verskaf
"Nog twee brandweerwaens is uitgestuur. 'n Volwasse vrou is vir rookinaseming behandel en niemand anders is beseer nie."
Charlotte Powel, woordvoerder van die Kaapstadse departement van rampbestuur, het Sondag gesê 45 hutte is in die brand vernietig, en dit raak sowat 130 mense.